На основу чл. 99. став 3), члана 109. став 3) и 119. став 1. тачка 1) а у вези са чланом 83. тачка 7) Закона о основама система обра­зо­вања и васпитања („Службени гласник РС“, број88/2017, 27/2018 – др. закон, 10/2019, 27/2018 – др.закон, 6/2020 и 129/2021) члана 32. став 1. тачка 1) Стату­та Основне школе „Владика Николај Велимировић“ Ваљево дел. 375/1 од 30.06.2022. године (у даљем тексту: Школа), Школски одбор Основне школе „Владика Николај Велимировић“ Ваљево, на седници одржаној 13.09.2023. године, донео је

**П Р А В И Л Н И К**

**О У П О Т Р Е Б И МОБИЛНОГ ТЕЛЕФОНА У ШКОЛИ**

 **I ОСНОВНЕ ОДРЕДБЕ**

**Члан 1.**

Овим правилником се уређује употреба мобилних телефона од стране ученика, родитеља ученика односно других законских заступника ученика (у даљем тексту: родитељи) запослених, и трећих лица у Школи.

**Члан 2.**

Поштовањем овог Правилника обезбеђује се успешно одвијање образовно-васпитног рада Школе, побољшавају се радна дисциплина и безбедност у Школи, и превентивно делује на појаву дигиталног насиља у Школи.

**II УПОТРЕБА МОБИЛНИХ ТЕЛЕФОНА ОД СТРАНЕ УЧЕНИКА**

**Члан 3.**

Употреба мобилних телефона у школи од стране ученика је строго забрањена.

Ученици имају могућност да за време наставе, само уз дозволу наставника, у циљу обраде одговарајуће наставне јединице, користе мобилни телефон.

Наставник је дужан да унапред најави да ће ученици користити мобилне телефоне на часу, о чему ће известити и родитеље,односно друге законске заступнике, као и директора школе.

Уколико ученик користи телефон без дозволе наставника, наставник ученика одмах уписује у напомену у Ес-дневник . Ученик је обавезан да на захтев преда телефон наставнику који га по завршетку часа односи директору, секретару или стручном сараднику, где ће исти стајати све до доласка родитеља ученика.

 **Члан 4.**

У случају да ученик има потребу да позове родитеље,односно друге законске заступнике или да обави веома важан разговор, на располагању су му две линије фиксног телефона школе.

Родитељи могу свом детету да пренесу хитне информације позивајући бројеве фиксних телефона школе и мобилних телефона одељенских старешина.

Сви наведени телефони ће, након ступања на снагу овог Правилника бити доступни родитељима, односно другим законским заступницима и могу се користити искључиво у наведене сврхе.

 **Члан 5.**

 Уколико постоје оправдане околности (из здравствених разлога и сл.) због којих ученик треба да користи мобилни телефон у школи, родитељ, односно други законски заступник ће се обратити одељенском старешини писменим захтевом, који ће садржати образложење наведених околности.

 Школа ће разматрати основаност сваког захтева и донети одлуку у складу са најбољим интересом како школе, тако и ученика.

**Члан 6.**

Ученици су обавезни:

1) да се придржавају Правила понашања у Школи и других општих аката Школе у просторијама Школе и школском дворишту и на другом месту на којем се изводи образовно-вас­пит­ни рад.

2) да поштују забрану употребе мобилног телефона и свих других средстава којима се може ометати рад;

 **III УПОТРЕБА МОБИЛНИХ ТЕЛЕФОНА ОД СТРАНЕ НАСТАВНИКА / ЗАПОСЛЕНИХ**

**Члан 7.**

 Наставници могу користити мобилни телефон искључиво у сврху приступа Ес-дневнику.

 У складу са чланом 3. овог Правилника, наставници имају могућност да за време наставе, у сврху одржавања наставе и у циљу лакше презентације материјала планираног за обраду одговарајуће наставне јединице, користе мобилни телефон.

У друге сврхе, коришћење мобилног телефона или других средстава којима се може омести редован процес рада, је забрањено.

Сви запослени у Школи су дужни:

1. да се придржавају Правила понашања у Школи и других општих аката Школе;
2. да за време образовно-васитног рада поштују одредбе овог Правилника о употреби мобилног телефона.

**IV УПОТРЕБА МОБИЛНИХ ТЕЛЕФОНА ОД СТРАНЕ РОДИТЕЉА И ТРЕЋИХ ЛИЦА**

**Члан 8.**

Родитељи и трећа лица (у даљем тексту:остала ли­ца) обавезни су да поштују Правила понашања и друге опште акте Школе.

 **Члан 9.**

Родитељи , поред обавеза које су заједничке за сва остала лица, имају и следеће обавезе:

* да сарађују са одељенским старешином и предметним наставницима у вези са употребом и коришћењем мобилног телефона;
* да на родитељским састанцима, седницама и скуповима које организује школа угасе или утишају свој мобилни телефон;
* да обавезно обавесте одељенског старешину о промени броја мобилног телефона;
* да пружају подршку Школи у остваривању васпитног рада.

Строго је забрањено сликање или снимање деце, наставника, других запослених и трећих лица у школи, испред школе или у дворишту школе без њихове изричите дозволе.

 **V ЗАВРШНЕ ОДРЕДБЕ**

**Члан 10.**

Према ученицима и запосленима који чине повреде обавеза и повреде забрана, примењиваће се мере које су утврђене законом или општим актом Школе.

Према родитељима односно другим законским заступницима и трећим лицима који чине повреде правила понашања Школе и повреде забрана, примењиваће се мере које су утврђене законом.

**Члан 11.**

Правилник ступа на снагу осмог дана по објављивању на огласној табли Школе.

 ПРЕДСЕДНИК ШКОЛСКОГ ОДБОРА Радољуб Вујетић